març 2007 - marfanta.com\nPublicat per Gustau Moreno Pérez el dia 31 de març de 2007 | 31.3.07\nLa crescuda de l'Ebre ha coincidit en el temps amb la presentació de la majoria de llistes electorals de Tortosa. En aquest sentit, tinc la impressió que els més confiats en què han aconseguit una molt bona candidatura són Ferran Bel i el seu equip. A CiU també estan crescuts, i més després de veure els problemes que altres formacions polítiques estan tenint per fer la seua llista. Amb tot, a CiU no veuen de la mateixa manera els problemes d'ERC i els problemes del PSC. Però al marge d'això, a CiU estan tan confiats que creuen que ja ha passat prou temps perquè la seua candidatura puga fer-se una fotografia de grup al costat del riu. Ho vam veure ahir al bloc de Ferran Bel. L'Ebre és ara l'escenari escollit per al ressorgiment electoral de CiU, quan fa només quatre anys va ser l'element que va provocar la seua descomposició i desfeta a Tortosa, pel suport de CiU al transvasament projectat del PP. De totes maneres, CiU s'ha refet millor que el PP tortosí, i ara Bel no haurà de pagar el peatge de ser un candidat poc rodat i desconegut. Però crec que els de CiU s'han precipitat, i que han baixat massa aviat a la vora del riu. La memòria dels ofesos és llarga...\n31.3.07 | 79\nICV de Tortosa exclou els dos regidors actuals de la candidatura\nL'assemblea d'Iniciativa per Catalunya (ICV) a Tortosa va aprovar dimecres la seua candidatura per a les eleccions municipals del 27 de maig. La llista ecosocialista, que estarà encapçalada per l'advocat Jaume Forcadell, no inclou cap dels dos regidors d'ICV a l'Ajuntament tortosí, Sisco Lahosa i Jana Muñoz. Forcadell ha confeccionat una llista molt renovada, amb l'historiador Jordi Jordan com a número dos de la candidatura. Jordan, que actualment era el cap municipal de Joventut, també és conseller nacional de Joves d'Esquerra Verda. El tercer lloc de la llista també és per a una persona força jove, Salma Abou-Hlais, llicenciada en química i coordinadora de Dones amb Iniciativa a Tortosa. D'altra banda, la principal sorpresa és la incorporació de l'exregidor socialista Pere Royo, que ocuparà la setena posició de la candidatura de Forcadell. Altres cares conegudes són Fede Sancho, propietari de la cafeteria Andrògina del barri de Ferreries; Pili Andreu, professora de literatura a l'IES de l'Ebre; el fotògraf Abraham Sebastià o Iñaki Copoví, que durant anys va treballar en l'organització de la Festa del Renaixement de Tortosa. L'encarregat de tancar la llista d'ICV a Tortosa és el fotògraf jubilat Pepe Ramos, un dels històrics de la formació a Tortosa i exregidor a l'Ajuntament.El Punt (31-Març-2007)Foto: Bloc de Jordi Jordan.\n31.3.07 | 28\nTortosa i Adigsa sortegen 14 pisos de lloguer per a joves al barri de Remolins\nL'Ajuntament de Tortosa i l'empresa pública Adigsa van sortejar ahir al matí 14 pisos de lloguer per a joves al nou sector residencial del parc de la Fira, al barri de Remolins. Els habitatges, que van ser construïts per l'Institut Català del Sòl, estan ubicats entre l'avinguda de Remolins i el carrer de Pasqual, en el marc d'una promoció de 17 habitatges i dos locals comercials. Al sorteig s'hi van presentar 27 sol·licituds, de les quals van acceptar-ne 20. Tots els pisos tenen dos dormitoris i una superfície d'entre 52 i 62 metres quadrats. El saló de plens de l'ajuntament va ser l'escenari del sorteig, en què van participar l'alcalde de Tortosa, Joan Sabaté; el regidor d'Urbanisme, José Martín, i el director d'Adigsa a Tarragona, Jordi Navarro. De fet, Navarro va ser l'encarregat d'explicar als nous llogaters dels pisos que el 17 d'abril tornaran a convocar-los a una reunió, per explicar-los les condicions del contracte. Els pisos estaven adreçats a joves menors de 35 anys, en règim de lloguer i a un preu assequible, que els llogaters podran ocupar sense límit de temps. Sabaté va explicar que la voluntat de l'Ajuntament ha estat facilitar l'accés a l'habitatge de la població més jove, i alhora fomentar el mercat de lloguer. A més, tant l'alcalde com Navarro van detallar que tres pisos més de la mateixa promoció es destinaran a reubicar algun dels veïns afectats per les obres del pla integral del nucli antic.El Punt (31-Març-2007)\n31.3.07 | 5\nGandesa tindrà la primera planta de la multinacional alemanya Jokey a l'Estat\nL'empresa especialitzada en la producció de plàstics ha comprat quatre hectàrees a l'IncasolL'Ajuntament de Gandesa ha aconseguit atraure una gran inversió industrial al municipi, amb la instal·lació de la primera planta que la multinacional alemanya Jokey tindrà a l'Estat espanyol. L'empresa es dedica a la fabricació de productes de plàstic, i la fàbrica de Gandesa ocuparà inicialment uns 50 treballadors. La previsió és que la planta comenci a produir a partir del gener de l'any que ve, ja que la multinacional ja ha comprat quatre hectàrees al polígon de Gandesa i fa un mes va presentar el projecte constructiu a l'Ajuntament. La capital de la Terra Alta ha lligat aquesta inversió gràcies al pla de reindustralització que impulsa l'Estat.L'alcalde de Gandesa, l'independent Miquel Aubà, va detallar que la nova empresa que s'instal·larà al polígon de Gandesa és una multinacional alemanya relacionada amb la fabricació de plàstics, que fa un mes va materialitzar la compra de quatre hectàrees a l'Institut Català del Sòl (Incasol). Segons l'alcalde, l'empresa ja ha presentat el projecte constructiu de la planta, que podria començar a produir l'1 de gener del 2008. Aubà va afegir-hi que la previsió inicial és que Jokey creï 50 llocs de treball a la seua planta de Gandesa, la primera factoria que la multinacional alemanya instal·larà a l'Estat espanyol. De fet, l'alcalde va precisar que Jokey ja té una empresa de distribució a l'àrea de Barcelona, però que ara ha volgut traslladar part de la seua producció a la península Ibèrica. «Així podrà fabricar aquí els seus productes, en comptes d'importar-los des de les seues plantes de l'estranger», va afegir-hi.En aquesta línia, va explicar que Jokey té una desena de fàbriques arreu del món, on treballen unes 1.500 persones. De fet, l'empresa està dividida en dues divisions diferents: una d'especialitzada en la fabricació d'envasos de plàstic, com per exemple galledes per a pintura i carmanyoles, i una altra en la producció de mobles de bany. Segons el web de l'empresa, Jokey ja té 10 centres de producció a Europa, Amèrica i Àfrica, concretament a Alemanya, França, Polònia, la República Txeca, Turquia, Bielorússia, Canadà, Algèria i Egipte. La seua arribada a Gandesa va ser possible, segons va admetre Aubà, gràcies al pla de reindustralització amb què el Ministeri de l'Interior subvenciona l'establiment de grans empreses en algunes zones rurals amb problemes per desenvolupar-se. En aquest sentit, l'alcalde va remarcar que l'Ajuntament també ha donat altres facilitats a l'empresa, com la contractació d'un gabinet d'enginyeria en què saben parlar alemany; o haver servit de pont entre Jokey, l'administració de la Generalitat i la companyia Fecsa. «Hem de tenir en compte que la planta de Jokey gastarà tanta electricitat com tota la població de Gandesa», va advertir Aubà.> Un negoci familiar d'abast mundialLa multinacional Jokey, que assegura que produeix diàriament tres milions de productes de plàstic amb 350 màquines de motlles d'injecció que pesen fins a 2.000 tones, va nàixer fa 38 anys de la mà de la família Kemmerich, amb una primera factoria a Fähnrichtstüttem (Alemanya). A la desena de centres de producció que té repartits per tres continents, Jokey fabrica uns 300 tipus diferents de contenidors de plàstic, des de recipients per a productes alimentaris fins a contenidors hermètics per a productes tòxics, però també carcasses per a ordinadors. A més dels avantatges econòmics i logístics que ha rebut per fer possible la implantació a Gandesa, l'empresa també s'ha interessat per la possible transformació de l'N-420 en una autovia.El Punt (31-Març-2007)\n31.3.07 | 4\nAmb una sola roda per l'avinguda de la Generalitat (de l'autor de 'Bombes casolanes')\nPublicat per Gustau Moreno Pérez el dia 30 de març de 2007 | 30.3.07\nL'autor d'aquell estremidor vídeo que ens mostrava uns joves tortosins fabricant bombes casolanes, per intentar passar millor l'avorrida tarda dels diumenges, ens ha deleitat ara amb una altra ocurrència. S'ha fet enregistrar en vídeo fent un cavallet, és a dir, anant amb una sola roda de la moto per bona part de l'avinguda de la Generalitat, des del Carrilet fins a la rotonda del Bimil·lenari. Ho acabo de veure ara a You Tube.\n30.3.07 | 14\nL'oposició fa el buit a la conferència de balanç de l'alcalde d'Amposta\nCom que no vaig poder assistir a la conferència que l'alcalde d'Amposta, Joan Maria Roig, va pronunciar ahir al vespre convidat pel Col·legi de Periodistes i l'Associació de Comunicadors de la Regió de l'Ebre (ACRE), avui m'he afanyat a connectar-me al bloc del company Manel Zaera. Per tant, podeu tenir una primera crònica de la conferència de Roig clicant aquí mateix. El que m'ha sorprès, com diu Manel, és que cap membre dels partits que actualment estan a l'oposició assistissin al balanç de l'alcalde. Només pel fet que Roig ha estat l'alcalde d'Amposta durant els últims 20 anys i ara es retira, i perquè era la primera vegada que s'organitzava una conferència pública d'aquest tipus (amb preguntes dels periodistes), crec que valia la pena assistir-hi. De fet, dimecres va fer-se també la conferència de l'alcalde de Gandesa, i al públic hi era el president de la cooperativa i candidat de CiU, Pere Royo, escoltant les paraules de Miquel Aubà. És impensable que el 2 de maig, quan féssim la conferència de Joan Sabaté a Tortosa, no hi siguin la majoria dels candidats de les altres forces polítiques, o com a mínim gent d'altres partits que no siguin el PSC. A vegades se'm queixen que els periodistes ebrencs parlem massa de la política de Tortosa, quan a Amposta també passen moltes coses. Però quan passen coses així, em pregunto si l'oposició ampostina està interessada realment en allò que es fa al seu ajuntament.Foto: manelzaera.blogspot.com\n30.3.07 | 17\nSabaté refà la llista del PSC a Tortosa per la renúncia del seu fitxatge estel·lar\nL'alcalde de Tortosa i candidat del PSC a la reelecció, Joan Sabaté, ha hagut de refer la seua candidatura, després que la doctora Gràcia Garcia haja renunciat a ocupar el quart lloc de la llista. El PSC tortosí va anunciar fa just una setmana que Garcia era la principal novetat de la candidatura, però posteriorment va transcendir que Garcia només s'havia compromès a ocupar un lloc secundari en la llista i que havia manifestat a Sabaté el seu malestar pel fet d'ocupar una posició de sortida. Els esforços socialistes per mantenir-la com un «gran fitxatge, perquè és una professional molt ben valorada i amb molt de carisma», han estat estèrils, i Garcia ha demanat ocupar la dotzena posició. Segons un comunicat difós ahir pel PSC, ha estat «per qüestions laborals, ja que té dificultats per combinar la seua tasca professional amb el càrrec de regidora a l'Ajuntament». La nova candidatura de Sabaté situa l'actual regidor de Promoció Econòmica, Rafel Lluís, al quart lloc. A més, Sabaté ha fet un altre canvi per garantir la paritat, i ha situat la biòloga Eva Ortega al número 19, que anteriorment ocupava el regidor Francesc Juan. La presentació oficial serà aquesta nit en un sopar de militants.El Punt (30-Març-2007)\n30.3.07 | 28\nLa PDE presenta una moció a Tortosa per defensar el cabal ecològic\nLa Plataforma en Defensa de l'Ebre (PDE) va entrar ahir una moció popular al registre de l'Ajuntament de Tortosa, amb l'aval de 864 signatures. L'objectiu és que el ple de Tortosa, però també la resta d'administracions locals i comarcals del territori, donin el seu suport unànime a la proposta de cabal ecològic per a l'Ebre. El cabal proposat per la comunitat científica, que la comissió de sostenibilitat va aprovar el 8 de març, se situa dintre d'una forquilla entre 7.305 i 12.783 hectòmetres cúbics a l'any. Per la seua banda, l'Ajuntament va recordar que dissabte al vespre la PDE rebrà la medalla d'or de la ciutat de Tortosa.El Punt (30-Març-2007)\n30.3.07 | 0\nGandesa inicia el nou pla urbanístic per assolir els 5.000 habitants de manera «ordenada i sostenible»\nL'alcalde de Gandesa, Miquel Aubà, ha explicat que l'Ajuntament ja ha rebut els estudis previs del nou pla d'ordenació urbana municipal (POUM), i que en les properes setmanes iniciaran la fase per fomentar la participació ciutadana. Segons Aubà, el projecte inicial del POUM podria aprovar-se en el proper ple de l'Ajuntament, i el període perquè els ciutadans donin la seua opinió sobre el nou planejament durarà uns sis mesos. Aubà va obrir dijous al vespre el cicle de conferències que han organitzat el Col·legi de Periodistes i l'Associació de Comunicadors de la Regió de l'Ebre (ACRE), perquè els alcaldes de Gandesa, Amposta, Móra d'Ebre i Tortosa facin balanç de la seua acció de govern durant aquesta legislatura. L'alcalde gandesà, que també va acceptar les preguntes del públic, va avançar que el POUM preveu la creació d'una zona lúdica, amb l'objectiu que s'hi puga instal·lar un gran complex comercial que reforci els atractius de la capital de la Terra Alta. D'altra banda, Aubà va precisar que el projecte del POUM encara no concreta quin pot ser el creixement de Gandesa en el propers anys, però va recordar que el pla territorial de les Terres de l'Ebre preveia que la població podria assolir els 5.000 habitants en els propers vuit anys.«Ara ja tenim més de 3.000 habitants empadronats, amb un 18% de població immigrada, però calculem que a Gandesa hi viuen unes 4.000 persones», va matisar. Aubà va remarcar que el POUM ajudarà Gandesa a continuar creixent de manera «controlada, ordenada i sostenible». De fet, va explicar que s'han construït 205 habitatges nous a Gandesa, i que també hi ha 36 pisos destinats a joves.El Punt (30-Març-2007)\nPublicat per Gustau Moreno Pérez el dia 29 de març de 2007 | 29.3.07\nEl president de la Unió dels Pobles de l'Ebre (UPE), Joan Josep Carles, i el portaveu d'Independents per l'Ebre (IPE), Josep Maria Franquet, van fer pública ahir l'anunciada fusió entre les dues formacions, que podem interpretar com la primera conseqüència de la retirada del veterà Vicent Lluesma de la política. Lluesma volia que el seu últim projecte polític tingués una continuïtat després de la seua jubilació, i Franquet necessitava sumar esforços amb els altres independents, per tornar a presentar-se amb una candidatura forta. De fet, Franquet no ha acabat la legislatura tan bé com voldria: el seu grup municipal té un regidor al govern de Joan Sabaté (ell mateix) i un altre a l'oposició (Amparo Moreno), una situació absolutament insòlita en els ajuntaments seriosos. De totes maneres, la fusió dels dos grups d'independents és una decisió lògica, i més tenint en compte que tant Lluesma com Franquet són dos homes de missatge tortosinista i de centre-dreta. No és per penjar-me cap medalla, però crec que vaig ser dels primers que va plantejar, al novembre del 2006, els efectes d'una unió d'IPE i UPE a Tortosa. Ahir es va materialitzar aquesta fusió, i vaig aprofitar per enregistrar un vídeo. Per cert, he subtitulat el moment en què Carles té un lapsus i confon la FIC amb la UIC...Finalment, aquí teniu altres reflexions que he fet anteriorment sobre aquest mateix tema:-Tortosins i independents-Lluesma se'n va, Franquet vol fer una candidatura i Faura es resisteix a marxar-Els efectes d'una unió d'IPE i UPE a Tortosa\n29.3.07 | 10\nMissatge de La Marfanta al poble de Múrcia, sobre la crescuda de l'Ebre\nEl govern de Múrcia ha tornat a insistir aquests dies amb la necessitat d'executar el transvasament de l'Ebre, aprofitant que el riu baixa força més cabalós del que és habitual. L'amic Lluís Algueró, del bloc Meteo Tortosa, m'ha fet arribar l'enllaç d'una notícia que explica que el govern de José Luis Valcárcel (PP) ha presentat en les darreres hores un vídeo de l'última riuada, amb imatges enregistrades a Saragossa, l'embassament de Mequinensa, la zona de l'Aiguabarreig, Tortosa, Amposta i altres poblacions del Delta. Diuen literalment que "el río arroja al mar más de 1.200 metros cúbicos al día, el equivalente a 40 canales del trasvase previsto en el PHN". I com que del que es tracta és de fer vídeos, i aprofitant que tenia aquestes imatges del riu a Tortosa que vaig enregistrar ahir, he preparat un pedagògic Mensaje al pueblo de Murcia, perquè els ciutadans d'aquesta regió i d'altres zones del llevant peninsular tinguin un contrapunt veraç a la propaganda dels seus governs, i puguin informar-se millor... 29.3.07 | 7\nTortosa reconeix 1,6 milions en factures fora del pressupost\nL’Ajuntament de Tortosa ha aprovat aquesta setmana el reconeixement de les factures realitzades fora del pressupost del 2006, que ascendeixen a 1,6 milions d’euros. Així, uns 1,1 milions d’euros són per actuacions sense consignació al pressupost, mentre que més de 450.000 euros són per partides infradotades. El regidor d’Hisenda, Josep Maria Franquet, va afirmar que la generació d’extrajudicial era «inevitable», però va remarcar que ja controlen millor aquesta pràctica. Amb tot, Franquet va admetre que les factures sense consignació van pujar en 170.000 euros respecte del 2005, i que els diners s’han destinat majoritàriament a les àrees d’imatge i equipaments. L’oposició va criticar que, al marge de les factures imprevistes per l’acabament del nou pavelló del recinte firal, el govern municipal hauria d’haver calculat millor la despesa corrent. El pressupost extrajudicial es cobrirà amb el romanent de tresoreria i amb la liquidació del pressupost del 2006, que segons va dir Franquet ahir serà «el millor de la història de Tortosa».El Punt (29-Març-2007)\n29.3.07 | 7\nEls independents de Franquet es fusionen amb UPE per «ser decisius» al nou govern de Tortosa\n«Per primer cop a la història, els independents de Tortosa ens presentarem junts», va confirmar ahir el portaveu d'Independents per l'Ebre (IPE), Josep Maria Franquet. Al costat del president de la Unió dels Pobles de l'Ebre (UPE), Joan Josep Carles, Franquet va afegir-hi que també per primer cop dues llistes independents sobreviuran a una legislatura, i que es presentaran amb les sigles UPE-FIC. El seu principal objectiu és mantenir la força electoral que van aconseguir fa quatre anys de manera separada. Així, esperen aconseguir un mínim de tres regidors, per ser «decisius» en la formació del futur govern de Tortosa. Amb tot, Carles va advertir que encara no han decidit qui serà el candidat de la coalició d'independents, ni tampoc els diferents llocs de la nova llista.El Punt (29-Març-2007)\nUna enquesta dóna tres regidors a ERC a Tortosa, tot i la crisi interna\nPublicat per Gustau Moreno Pérez el dia 28 de març de 2007 | 28.3.07\nEl president de la federació d'ERC a les Terres de l'Ebre, Gervasi Aspa, va confirmar ahir que una enquesta recent dóna tres regidors a ERC a Tortosa, tot i la crisi interna. De fet, just ahir es va consumar la dimissió del president d'ERC a Tortosa, Pantxo Martorell, així com de la resta de membres de l'executiva local que estaven en desacord amb la llista proposada pel candidat republicà, Ricard Forés. «El partit ha quedat com ells han volgut que quedi, perquè la secció local és sobirana», va valorar. Aspa va afegir-hi que la regional de l'Ebre dóna suport a Forés, «perquè falten dos mesos per a les eleccions i perquè va ser el candidat triat per la majoria dels militants». «Hauria estat millor afrontar el repte electoral amb més tranquil·litat, però estem convençuts que farem un molt bon resultat a Tortosa», va destacar Aspa. De fet, va detallar que ERC ja ha rebut els resultats d'una enquesta telefònica que ha realitzat fa pocs dies, i que confirma el seu creixement a Tortosa. «Segons el sondeig, tenim més que assegurats els tres regidors», va dir abans de precisar que encara han de processar la resta de resultats.El Punt (28-Març-2007)Per saber més:-La crisi d'ERC culminarà avui amb la dimissió de l'executiva local-El president d'ERC a Tortosa dimiteix per les discrepàncies amb Forés per la candidatura-El cap de llista d'ERC a Tortosa i un 25% de la militància demanen la destitució de l'executiva local (El Punt)-Els dos sectors d'ERC de Tortosa s'enfronten pels quatre primers llocs-El desacord per la llista d'ERC a Tortosa força una assemblea de militants-«Tortosa necessita un canvi, però tinc moltes reserves de governar amb CiU»-Les enquestes confirmen la lluita PSC-CiU\n28.3.07 | 47\nFaura serà el candidat del PP i no es tanca «cap porta» per assolir l'alcaldia de Tortosa\nL'alcaldable respecta que Curto haja decidit deixar el partitEl portaveu del grup municipal, Antonio Faura, serà finalment el candidat del PP a l'alcaldia de Tortosa. Tot i que havia manifestat la seua intenció d'abandonar la política activa quan acabés el mandat, la impossibilitat de trobar un relleu amb experiència ha fet que Faura haja acceptat ser el candidat. Amb tot, Faura va garantir que la llista del PP serà «molt renovada».Antonio Faura va convertir-se en el portaveu del PP a l'octubre del 2004, quan l'anterior cap de llista, Joaquim Fabra, va decidir abandonar la política municipal i els seus càrrecs al partit. En aquell moment, el PP es va marcar l'objectiu de renovar el partit i trobar un candidat solvent, amb l'objectiu de recuperar el terreny electoral perdut l'any 2003, ja que a Tortosa van quedar amb dos dels sis regidors del 1999. «El nostre objectiu és guanyar les eleccions i assolir l'alcaldia de Tortosa», va dir ahir Faura amb confiança, després d'assegurar que confeccionarà una llista «tan renovada com sigui possible». De fet, l'alcaldable va avançar que els cinc o sis primers llocs de la llista del PP «tindran menys de 40 anys». «Tenim molta gent jove, molt preparada, però per encapçalar la candidatura faltava l'experiència d'haver estat a l'Ajuntament durant un mandat», va precisar Faura. El candidat va afegir-hi que el PP «està obert a qualsevol plantejament de futur», per aconseguir que Tortosa tinga «un govern estable durant tot el mandat», per primera vegada des de la recuperació de la democràcia.> «La gent és lliure»«Les persones som lliures de fer el que considerem oportú, i per tant penso mantenir la gran amistat que tinc amb Carlos Curto», va afirmar ahir Antonio Faura. Curto, expresident del PP a Tarragona i regidor tortosí, ha manifestat que pensa abandonar el partit després de les eleccions municipals del 27 de maig, ja que se sent «desenganyat» i «decebut» per l'actitud del PP en tots els àmbits. D'altra banda, Faura no va descartar participar en un govern amb l'exportaveu del PP i actual regidor independent, Josep Maria Franquet, que avui té previst anunciar que també serà candidat per IPE. «Però primer Franquet ha de ser elegit regidor», va precisar Faura.El Punt (28-Març-2007)Per saber més:-Problemes al PP per designar els caps de llista de Tortosa i Amposta-Faura reitera que és molt probable que no es presenti com a alcaldable del PP-El PP triga massa en proclamar el seu candidat a l'alcaldia de Tortosa-Lluesma se'n va, Franquet vol fer una candidatura i Faura es resisteix a marxar-Faura (PP) confirma que deixarà la vida municipal -El PP diu que Tortosa necessita cares noves\n28.3.07 | 12\n'Amposta, amb nom de dona' (el vídeo promocional de la candidata Marta Cid)\nPublicat per Gustau Moreno Pérez el dia 27 de març de 2007 | 27.3.07\nLa candidata d'ERC-EA a l'alcaldia d'Amposta, Marta Cid, ja ha activat la seua web, que finalment també té estètica de bloc. Ho podíem llegir ahir al bloc Les Municipals 2007 a l'Ebre, i avui he entrar per pegar-hi una miradeta. Només puc dir que està realment bé, a l'altura de les espectatives creades. Hi trobem tres grans apartats, Al servei de les persones, Motor Cultural i Ciutat educadora, que es corresponen als tres eixos programàtics que Cid ha presentat fins al moment. També hi ha una biografia de l'exconsellera, una sala de premsa i la carta que Cid va enviar a totes les llars d'Amposta per anunciar que seria l'alcaldable d'ERC-EA. Amb tot, el que més m'ha cridat l'atenció són els banners que han incorporat amb enllaços a l'àlbum de fotos de Marta Cid a Flickr, o al compte de la candidata republicana a You Tube. De moment, només hi ha un vídeo preelectoral, molt treballat tècnicament, en què apareixen tant Cid com el portaveu d'ERC-EA a l'Ajuntament, Carles González. El vídeo el podeu veure tot seguit:\n27.3.07 | 11\nL'absència al ple de la regidora Muñoz aixeca les suspicàcies de l'oposició\nL'absència de la regidora d'ICV Jana Muñoz va aixecar ahir les suspicàcies del principal grup de l'oposició, CiU. Muñoz, que és la representant del grup d'Iniciativa a la comissió informativa d'Urbanisme, no va assistir al ple en què s'havia de verificar el text refós del pla d'ordenació urbana municipal (POUM). Ahir, tots els grups de l'Ajuntament excepte Vicent Lluesma (UPE) van opinar sobre aquest tràmit tan important, però el portaveu d'ICV, Sisco Lahosa, no va dir res. Un podria pensar que és perquè no s'ha de presentar a les eleccions i no li calia aprofitar la seua quota de pantalla, però també és força conegut que Lahosa té la informació urbanística directament de José Martín, ja que el seu allunyament de Muñoz ha arribat fins a l'extrem que la regidora no informa el portaveu d'ICV del que es diu a la comissió d'Urbanisme. Segons ha interpretat CiU, Muñoz no va anar al ple per no haver de votar un POUM amb el que no estaria d'acord. La situació encara és més estranya, ja que ahir també es votava la zonificació de Tortosa del pla contra la contaminació lluminosa, que ha estat una iniciativa portada per Jana Muñoz. Es va posar a l'ordre del dia per obligar la regidora de Medi Ambient a assistir al ple? El més greu és que l'absència de la regidora encara va deixar més precària la minoria de govern de Joan Sabaté, que va necessitar dels vots dels dos regidors del PP i de Lluesma per poder aprovar amb la majoria necessària el text refós del POUM.\n27.3.07 | 5\nTortosa aprova el nou pla urbanístic però deixa en suspens 4.400 pisos\nSabaté vol que el Parlament reconega l'especificitat de l'Ebre i canvie els criteris d'inundabilitatAmb la verificació del text refós, el nou pla d'ordenació urbana municipal (POUM) de Tortosa va quedar ahir a punt perquè la comissió d'Urbanisme de les Terres de l'Ebre l'envie a la Generalitat i puga ser publicat als diaris oficials. Així, la previsió de l'Ajuntament és que el nou planejament puga entrar en vigor a principi del mes de maig, tot i que quatre plans parcials quedaran en suspens perquè Urbanisme no ha autoritzat encara la requalificació d'unes 45 hectàrees que estan en zona inundable. Per desbloquejar la situació, el consistori ha de redactar un pla d'emergències, que la Generalitat vol ampliar al conjunt de poblacions de l'Ebre.En l'exposició al ple, el regidor d'Urbanisme, José Martín, va detallar que el nou POUM entrarà en vigor amb la seua publicació als diaris oficials, però va precisar que encara no serà efectiu a les quatre hortes de Tortosa i en una zona de Vinallop. Abans, caldrà que l'Ajuntament redacte el pla d'emergències que demanen la comissió d'Urbanisme i l'Agència Catalana de l'Aigua (ACA), per reduir el risc d'inundacions i per definir les mesures a prendre en cas d'inundació. De manera immediata, la mesura afecta els plans parcials de l'horta del Temple, de l'horta de Sant Vicent, de l'horta del Pimpí i de l'horta del Parc Nou, entre Ferreries i Jesús. «Deixen en suspens els quatre plans parcials que havien de vertebrar el creixement de Tortosa», va advertir el portaveu de CiU, Ferran Bel, que va recordar que a les quatre hortes s'havien de construir més de 4.400 habitatges. Amb tot, Martín va matisar que en un cas extrem la mesura només tindrà conseqüències negatives sobre els terrenys d'aquests plans parcials que ara es volen requalificar com a sòl urbà. Segons els càlculs del regidor, que El Punt ja va avançar ahir, en el cas que la Generalitat tampoc acceptés el futur pla d'emergències Tortosa podria perdre 2.700 dels habitatges projectats.> Una moció i potser un contenciósL'alcalde de Tortosa, Joan Sabaté, va destacar que l'Ajuntament havia pogut arribar a un acord «raonable» amb Urbanisme, i que el POUM podrà tirar endavant tot i que caldrà deixar en suspens quatre plans parcials. Amb tot, Sabaté es va comprometre a portar una moció al ple, per demanar al Parlament una modificació de la llei d'urbanisme. L'objectiu seria reconèixer l'especificitat de les poblacions de l'Ebre i permetre una aplicació més flexible dels criteris d'inundabilitat, «ja que la llei va fer-se pensant en les lleres dels barrancs del Maresme». D'altra banda, sobre els diversos creixements extensius que l'Ajuntament ha de justificar, Sabaté va recollir el suggeriment d'Antonio Faura (PP), i va afirmar que no descarta presentar un recurs contenciós administratiu, per defensar l'autonomia municipal.> Vuit anys de tramitacióEl portaveu de CiU també va lamentar que l'Ajuntament haja acceptat una retallada important del creixement dels nuclis de Jesús, Vinallop i els Reguers. Ferran Bel va remarcar que el POUM és «un resum del que ha estat la gestió urbanística» del govern de Joan Sabaté, «feta amb presses i convenis sobre la marxa, però també excessivament lenta, durant gairebé vuit anys». Tots els portaveus de l'oposició, excepte Vicent Lluesma, van dir que el retard havia perjudicat el creixement de la ciutat.El Punt (27-Març-2007)\n27.3.07 | 2\nPublicat per Gustau Moreno Pérez el dia 26 de març de 2007 | 26.3.07\nA Tortosa, fins ara semblava que només un sostre separava els estudis de Ràdio Ebre (Cadena Ser) i la seu del Partit Popular (PP). A partir d'ara també els separa la campanya iniciada pel PP per boicotejar els mitjans del grup Prisa, entre els quals es troba aquesta emissora privada ebrenca. El president comarcal del partit, Joan Bertomeu, ha estat el primer polític del territori que ha complert la crida al boicot contra la Cadena Ser, i ahir va rebutjar formalment ser entrevistat per les nostres companyes de Ràdio Ebre. Si els periodistes fóssim un col·lectiu com cal, el que hauríem de fer és impulsar un boicot contra el PP, fins que recapacitin i s'aixequi el veto contra els mitjans del grup Prisa. Però al marge de les batalles entre partits polítics i empreses de comunicació, els periodistes tenim l'obligació de vetllar pel dret a la informació que tenen els ciutadans. Per tant, el debat és llarg i complicat. En qualsevol cas, voldria manifestar la meua solidaritat amb els periodistes dels mitjans de Prisa que estan patint aquest boicot, tant informatiu com econòmic. Durant la polèmica pel transvasament, El Punt va ser un dels mitjans que no va rebre ni un cèntim del Consorci del Pla Integral del Delta (Cpide), però els seus directius (del PP i de CiU) mai ens van deixar d'atendre. De la mateixa manera, també alguns ajuntaments de l'Ebre governats per CiU van anular les seues suscripcions i anuncis institucionals, per pressionar-nos i obligar-nos a canviar la nostra línia editorial. Però mai vaig tindre cap problema per parlar amb els seus alcaldes i regidors.Per saber més, podeu llegir el que ja ha dit el Col·legi de Periodistes, clicant aquí mateix.\n26.3.07 | 17\nLa inundabilitat de Tortosa farà deixar en suspens 2.700 pisos del pla urbanístic\nLa Generalitat considera la redacció d'un pla especial d'emergències per a tots els municipis de la conca de l'EbreEl ple de l'Ajuntament de Tortosa té previst verificar avui el text refós del nou pla d'ordenació urbanística municipal (POUM), un dels últims tràmits abans de la publicació als diaris oficials i la seua corresponent entrada en vigor. Amb tot, unes 45 hectàrees del nou sòl urbanitzable, incloses en els quatre plans parcials més importants del plantejament nou, quedaran inactives fins que l'Ajuntament haja enllestit el pla d'emergències municipal, que li reclama la Generalitat. El POUM preveu uns 12.500 habitatges, però la mesura podria afectar directament els terminis per construir més de 2.700 pisos en una part dels sectors de l'horta de Sant Vicent i de l'horta del Temple, i en la totalitat de l'horta del Pimpí i del Parc Nou, entre Ferreries i Jesús.El regidor d'Urbanisme, José Martín, va explicar que han aconseguit pactar una sortida «positiva i intel·ligent», per fer compatible l'entrada en vigor del POUM nou i la suspensió provisional d'unes 45 hectàrees del nou sòl urbanitzable. Segons Martín, la mesura ha estat possible gràcies a la negociació intensa entre l'Ajuntament i la Generalitat, que reclama la redacció d'un pla d'emergències municipal abans d'autoritzar completament la requalificació del sòl als plans parcials de les anomenades quatre hortes de Tortosa. «En grans línies, és cert que el POUM s'articula al voltant del creixement urbà en les quatre hortes, però la mesura afectarà només quatre dels 15 plans parcials del planejament nou», va argumentar el regidor. Martín va precisar que en els pròxims mesos el POUM entrarà en vigor en un 95%, i que només 45 de les 474 hectàrees de sòl nou urbanitzable quedaran condicionades a la redacció i a l'aprovació del pla d'emergències.En aquest sentit, el regidor va recordar que l'Ajuntament ja ha realitzat dos estudis sobre la inundabilitat de Tortosa, amb motiu de l'aprovació definitiva del POUM. Segons Martín, si han esperat a última hora per realitzar el pla d'emergències és perquè l'Ajuntament ha volgut defensar davant de la Generalitat els interessos de Tortosa en vista d'una aplicació «excessivament estricta» de la llei d'Urbanisme, que prohibeix expressament la construcció en zones inundables. «No pot ser que Tortosa quedi condemnada a no créixer més al voltant de l'Ebre, després de més de 2.000 anys de relació», va lamentar Martín.> «L'Ebre no és una riera del Maresme»El pla d'emergències que ha de redactar l'Ajuntament tortosí haurà de definir com s'actuaria en cas d'una inundació greu, pel possible desbordament de l'Ebre. Segons els estudis previs, tot Tortosa és inundable si es té en compte un període de retorn de 500 anys, però l'Ajuntament adverteix que el calaix actual del riu té una capacitat per encabir fins a 2.800 metres cúbics per segon sense desbordar-se. El regidor d'Urbanisme, José Martín, va recordar que l'última riuada d'aquestes característiques va ser l'any 1982, quan l'Ebre va sobreeixir a l'altura del mercat central, a la baixa del pont de l'Estat, a Remolins i a l'horta del Pimpí. «L'Ebre és un riu molt regulat, que es desborda molt lentament, i avui hi ha avanços tecnològics que ens permeten preveure el seu comportament amb 10 hores de marge», va remarcar. Martín va afegir que el perill de construir a la vora de l'Ebre és menor que anys enrere, i que, per tant, el riu «no es pot comparar» amb qualsevol riera del Maresme, molt més imprevisible.> El cas tortosí com a model regionalTortosa deixarà en suspens uns 800 habitatges a l'horta del Temple; uns 260 a l'horta del Pimpí; 700 a l'horta de Sant Vicent i 1.000 més al Parc Nou, entre Ferreries i Jesús. En realitat, són més de la meitat dels 4.260 pisos projectats a les quatre hortes. El portaveu de CiU, Ferran Bel, va afirmar que és «increïble» que quatre dels plans parcials més importants encara es trobin en aquesta situació d'incertesa, i que no estiga clar qui farà el pla d'emergències. En aquest sentit, el regidor d'Urbanisme va matisar que, a partir del cas de Tortosa, la Generalitat ha considerat la redacció d'un pla d'emergències per a tot el tram català de l'Ebre, en què hi participarien els departaments d'Interior i Política Territorial, l'Agència Catalana de l'Aigua, la Confederació Hidrogràfica de l'Ebre i tots els municipis que travessa el riu. Amb tot, Tortosa encarregarà el pla d'emergències de manera imminent, per tenir-lo a punt en quatre o cinc mesos. Mentrestant, José Martín va precisar que la resta del POUM serà efectiu, i que l'Ajuntament ja podrà donar llicències.El Punt (26-Març-2007)\n26.3.07 | 15\nAugmenten la pressió contra el musclo zebrat i la mosca negra de l'Ebre\nLa Confederació Hidrogràfica de l'Ebre (CHE) ha tret a concurs públic el contracte per desenvolupar la segona campanya de control de l'estat larvari del musclo zebrat a tota la conca. L'objectiu del projecte, que té un pressupost de 221.000 euros, és fer mostrejos i anàlisis de la població de larves en un total de 120 punts, 70 embassaments i 50 afluents de tota la conca de l'Ebre –25 rius més que en la campanya de l'any passat–. La nova bateria de mostrejos es desenvoluparà entre els mesos de juliol i setembre, que és quan es produeix la reproducció d'aquesta espècie invasora. Des del 2004, la CHE ha portat a terme diferents estudis sobre el musclo zebrat i la seva evolució, però va intensificar la lluita contra el mol·lusc a partir de l'estiu de l'any passat, quan van detectar-se les primeres larves a l'altura de Saragossa i en embassaments i afluents de tota la conca.D'altra banda, la setmana passada va saber-se que la Unitat d'Ecosistemes Aquàtics col·laborarà amb la delegació de la Generalitat a Lleida, ja que la mosca negra ha aparegut a la part baixa del riu Segre i s'està estenent cap a la capital lleidatana. Tot i que no hi ha res concretat, és possible que els tractaments antilarvaris que es fan a l'Ebre també s'ampliïn als rius Segre i Cinca. A l'Ebre, el pròxim tractament contra la mosca negra, amb el producte biològic BTI, podria fer-se al llarg d'aquesta setmana.El Punt (26-Març-2007)Foto: Abraham Sebastià\n26.3.07 | 0\nPublicat per Gustau Moreno Pérez el dia 25 de març de 2007 | 25.3.07\nPel que m'expliquen, Tortosa i Amposta tenen algunes coses en comú. Quan dius que l'Ajuntament ha adjudicat una obra, la primera cosa que et pregunten és: "I qui la farà, Lubasa?". En el cas de la capital del Montsià, Lubasa no s'emporta tantes obres, però no perquè no s'hi presente als concursos. Ho dic perquè un amable lector ens ha fet arribar el document de l'obertura de pliques, realitzada el passat 20 de març, per adjudicar les obres del futur Arxiu Històric Comarcal del Montsià, en què havien concorregut diferents ofertes de Teyco, Lubasa, Construccions Nestor Solé, Monllau i Cartera de Proyectos. Segons m'expliquen, el responsable d'executar les obres serà Monllau, que garanteix que farà l'arxiu per 1,62 milions d'euros i amb un termini d'execució de 12 mesos i mig.\n25.3.07 | 3\n25.3.07 | 19\nAhir publicàvem una notícia insòlita, a les pàgines de successos d'El Punt. En els últims dies, uns desconeguts s'han emportat tot el que han pogut de les instal·lacions de l'antic campus ebrenc de la Universitat Internacional de Catalunya (UIC). Aprofitant l'abandonament de l'edifici, els lladres van entrar dues vegades i es van dedicar a arrencar tots els radiadors de la calefacció de les antigues oficines de Fabra. Dies després, van tornar a assaltar l'edifici abandonat, i van endur-se diferents aparells de la cafereria, com una caixa registradora, una planxa per fer entrepans i un ampoller. En aquest sentit, cal recordar que al setembre el govern de Tortosa havia decidit posar a la venda les antigues indústries Fabra, que fa gairebé set anys va haver d'adquirir per garantir el manteniment de la UIC a la ciutat. L'operació va representar la contractació d'un crèdit d'1,5 milions d'euros, i ara el complex sembla que no té un futur clar, excepte el de ser un objectiu suculent per als rapinyaires. 25.3.07 | 6\n24.3.07 | 1\n24.3.07 | 12\nAhir al matí, durant una xatejada amb el blocaire Manel Zaera, vam atrevir-nos a batejar una forma de fer política que seria interessant experimentar: la política ebrenca 2.0. Es tracta de la proposta que fem a tots els partits polítics que es presentin a les eleccions del 27 de maig, perquè col·laborin activament al bloc Les Municipals 2007 a l’Ebre. Podria ser en un altre bloc, però ja que l’hem muntat i l’estem mantenint, a nosaltres ens faria il·lusió que s’hi sumessin. No es tracta només d’enviar missatges a la bústia electrònica del bloc... més aviat, la idea és que hi hagi usuaris de cadascun dels partits, perquè ells mateixos introdueixin els seus continguts al bloc, evitant omissions involuntàries i retards, col·laborant alhora per dinamitzar aquest espai que hem creat a la xarxa.Coincideixo amb Manel en què és una experiència nova i interessant. En primer lloc, és interessant per als ciutadans, ja que el bloc pot esdevenir un lloc en què consultar la informació política del seu territori. I també pot ser un bon exercici d’impuls a la participació ciutadana -a través dels comentaris que s’hi poden fer-. Finalment, també pot resultar interessant per als polítics, ja que serà un pas més en l’adopció de les tecnologies de la informació i la comunicació en el món polític, i els oferirà la possibilitat de compartir un espai virtual comú amb altres forces polítiques, per tirar endavant un projecte comú, a la vegada que podran recollir l’opinió dels internautes sobre les seues propostes electorals. No és interessant?\nLa doctora Garcia, fitxatge d'última hora i principal novetat de la llista del PSC a Tortosa\nL'assemblea local del PSC va ratificar dijous al vespre la llista presentada per l'alcalde de Tortosa i candidat a la reelecció, Joan Sabaté. Durant la presentació als militants, Sabaté va destacar que es tracta d'una candidatura "ben compactada", forta i paritària, que combina persones joves, gent independent i emprenedora, i regidors amb experiència dintre de la política municipal. De fet, després d'alguns canvis d'última hora, la principal novetat va ser que la sindicalista Pilar Saporta s'autodescartés per a la segona posició, i que finalment no entrés a la llista. El seu lloc va ocupar-lo l'actual regidora de Governació, Consol Cordero, mentre que el regidor d'Urbanisme, José Martín, anirà al tercer lloc de la candidatura. Amb tot, la principal sorpresa de la llista socialista és el fitxatge de la doctora Gràcia Garcia, una professional de prestigi i molt coneguda a la ciutat, que acompanyaria Sabaté com a independent. Al cinquè lloc hi haurà l'actual regidor de Promoció Econòmica, l'empresari Rafel Lluís, que tot i no entrar als pronòstics inicials finalment va desplaçar fins a la vuitena posició el cap de gabinet de l'alcaldia, Eduard Ena. Entre Lluís i Ena, ocuparan el sisè i el setè lloc dues persones de l'aparell del PSC tortosí, Cristina Bel i l'actual regidor de Presidència, Jordi Bonilla. D'altra banda, el novè lloc també és per un altre membre del nucli dur, Ricard Lleixà, mentre que a la desena posició hi ha una dona força coneguda a Tortosa, Maria López, vinculada en el seu dia al moviment en defensa de l'Ebre i també al món cultural. A més, també destaquen l'onzè lloc de la regidora de Serveis i diputada al Parlament, Dolors López; la dotzena posició de la directora territorial d'Educació, Pepín Beltran, i la incorporació del doctor Gaspar Ricart al número 13 de la llista, que tornaria a la política tortosina quatre anys després d'haver acabat la legislatura passada com a regidor independent, ja que va abandonar el grup del PP per la polèmica del transvasament. Finalment, cal remarcar la caiguda del regidor de Cultura, Francesc Juan, fins al lloc número 19, així com el fet que l'exalcalde de Flix i director d'Acció Territorial, Antoni Sabaté, tanqui la candidatura. Per la seua banda, l'alcaldable del PSC va mostrar-se convençut que té un "excel·lent equip" per tirar endavant el projecte de ciutat dissenyat i encetat en els últims vuit anys, que ha fet de Tortosa "una ciutat moderna i amb les bases consolidades perquè continuï creixent de forma sòlida, sostinguda i sostenible". La presentació oficial de la llista del PSC es farà el 30 de març a la nit, amb motiu d'un sopar de militants en què participarà el president del Senat, Javier Rojo.*Podeu veure la llista completa al bloc Les Municipals 2007 a l'Ebre.*També podeu llegir la notícia d'avui a El Punt, amb la presentació de les llistes del PSC a Tarragona i Reus: El PSC ofereix nous actius.*Foto: www.metgescat.org\n24.3.07 | 27\nPublicat per Gustau Moreno Pérez el dia 23 de març de 2007 | 23.3.07\nEl setmanari La Veu de l'Ebre publica avui, a la pàgina sis del periòdic, una foto que és meua. No tinc ganes d'entrar en guerres absurdes amb cap mitjà de comunicació, i menys encara amb companys de feina, però l'episodi m'ha molestat. Principalment, perquè la foto està signada amb les sigles LVDE, com si l'haguessin fet ells o algú l'hagués cedit. Com alguns sabreu, aquesta foto il·lustrava l'entrada El president d'ERC a Tortosa dimiteix per les discrepàncies amb Forés per la candidatura, que vaig publicar el 21 de març tant a El Punt com a La Marfanta. La imatge és la mateixa, i el pixelat extrem amb què la foto apareix publicada a LVDE no fa res més que confirmar que l'arxiu ha estat baixat d'internet, i que no han pogut millorar la resolució. Un mitjà que demana que la resta citem les informacions que ells trauen en exclusiva, hauria de predicar amb l'exemple i evitar casos com aquest.\n23.3.07 | 27\n'El far del Sud' i 'Mos Entenem', dos programes de ràdio que es mouen a internet\nEn les últimes hores hem tingut notícies de dos programes de ràdio, fets a la regió de l'Ebre, que també s'estan movent molt a internet. En primer lloc, tenim El far del Sud, que el nostre company Albert Melero presenta i dirigeix a Ràdio Delta (107.6 de l'FM). El programa, que també té un bloc a internet per mantenir un contacte on-line amb els seus oients, comptarà avui amb Andreu Zaragoza, Montse Castellà i una secció que té molt bona pinta, Frek-news de les Terres de l'Ebre. D'altra banda, a EBREMEDIA he penjat una entrada amb les últimes novetats del programa Mos Entenem, que el també blocaire Marc Ferreres dirigeix a Ràdio Joventut de Masdenverge, al 96.3 de l'FM. El programa ha esdevingut un dels més innovadors i dels que ha assolit un abast regional més important. També un dels més avançats quant a emissions on-line, a través del web de Radio Joventut. El següent pas dels seus responsables ha estat crear el Planeta Mos Entenem, que gràcies a l'associació Atictes ara ja engloba els webs Mos Entenem, Mosenchufem, Ebrelanparty i Sala Metro. Avui divendres comencen la nova etapa del programa de ràdio, precisament marcada en aquests i altres canvis en el contingut del programa.Per saber més:-El planeta Mos Entenem entra en òrbita\n23.3.07 | 0\nSuspens fins a última hora per aprovar la llista del PSC de Tortosa\nEl PSC de Tortosa tenia previst aprovar ahir a la nit la llista socialista per les eleccions municipals del 27 de maig, però en el moment de tancar aquesta edició encara no es coneixien amb certesa els integrants de la candidatura, que tornarà a encapçalar l'actual alcalde, Joan Sabaté. El dubte principal era saber el nom de la persona que ocuparia el segon lloc, ja que algunes fonts hi situaven Pilar Saporta, que treballa al Consell Comarcal del Baix Ebre i està vinculada al sindicat CCOO. A primera hora de la tarda altres fonts ja indicaven que Saporta hauria baixat alguns llocs, i que el segon lloc de la candidatura podria ser per a l'actual regidora de Governació, Consol Cordero. Això situaria Saporta al número tres, tot i que podria intercanviar-se el número quatre amb el regidor d'Urbanisme, José Martín. Al cinquè lloc, totes les fonts situaven el cap de gabinet de l'alcaldia, Eduard Ena, però el seu nom va deixar de sonar a última hora. En llocs de sortida hi havia un dona de l'aparell de partit, Cristina Bel; l'actual regidor de Presidència, Jordi Bonilla, i també s'especulava amb una oferta a l'independent Gaspar Ricart.El Punt (23-Març-2007) 23.3.07 | 37\nCiU presenta a Tortosa i Amposta unes llistes electorals renovades\nBel fa tornar Anna Algueró a la política, i Ferré fitxa Pere Vidal per al número 2CiU revoluciona la maquinària preelectoral i ja té tancades les llistes a les dues principals ciutats del territori. La federació presenta a Amposta una llista renovada, que l'alcaldable Manel Ferré va qualificar de «jove i preparada», i Ferran Bel va destacar l'activisme social i el perfil professional dels integrants de la candidatura de Tortosa. Bel va sorprendre amb la recuperació d'Anna Algueró per a la política, i l'exdelegat de Medi Ambient Pere Vidal serà el número 2 de Ferré.[...]El repte del tortosí Ferran Bel també és important, ja que el seu objectiu serà recuperar l'alcaldia per a CiU, després de vuit anys de governs de Joan Sabaté (PSC). Per fer-ho, Bel ha confeccionat una llista molt renovada, i el convergent va afirmar que estava «molt satisfet i segur que és una candidatura per guanyar». «Hi ha molta gent que, en l'àmbit privat, de l'empresa i de les entitats ha demostrat la seua capacitat de fer coses per la gent, i que tenen molta experiència a l'hora de gestionar els recursos públics», va destacar Bel. Així, el candidat va remarcar el perfil de la número 2, Anna Algueró, que va continuar el seu activisme social després de ser regidora dels governs de Vicent Beguer, entre els anys 1987 i 1995. De fet, Algueró és actualment la presidenta de l'Associació de Familiars de Malalts d'Alzheimer de les Terres de l'Ebre (Afate). «No tenia la intenció de tornar a la política, però m'han convençut i em farà molta il·lusió acompanyar Ferran Bel, perquè crec que serà un bon alcalde», va dir Algueró. Per la seua banda, el candidat d'Unió, Joan Caballol, que ocuparà el quart lloc de la llista, també va destacar el caràcter «equilibrat» de la candidatura, amb un «altíssim valor humà». Una altra cara nova serà la de Meritxell Roigé, al cinquè lloc.El Punt (23-Març-2007)Podeu llegir la notícia completa a El Punt\n23.3.07 | 15\nEls veïns desallotjats del carrer Montcada de Tortosa tornen a casa\nL'Ajuntament de Tortosa va determinar ahir que la desena de veïns dels números 33 i 35 del carrer Montcada ja podien tornar a casa, després que els serveis tècnics inspeccionessin l'estat dels edificis. Amb tot, els tècnics no van poder accedir al primer pis del número 35 perquè estava deshabitat i no van localitzar els propietaris. Així, tenint en compte l'escletxa que va detectar-se a la paret mitgera, l'Ajuntament va recomanar que tant el primer pis com els baixos del número 35 no haurien d'ocupar-se fins que es realitzi una intervenció de rehabilitació del mur afectat. En aquest sentit, l'Ajuntament va instar els propietaris a realitzar urgentment els treballs de consolidació pertinents, sota la direcció tècnica d'un arquitecte, i els va recordar que són els responsables de la conservació i seguretat de l'edifici. Per la seua banda, el propietari dels baixos del número 35 va aclarir que fa uns quatre mesos ja va advertir per escrit l'Ajuntament del risc que corrien els veïns per l'aparició de l'escletxa. Fins ara, els baixos estaven llogats pels arqueòlegs que han fet les excavacions prèvies a la construcció de l'edifici dels serveis territorials de la Generalitat.El Punt (23-Març-2007) 23.3.07 | 2\nL'actriu tortosina Belén Fabra, entrevistada avui a les pàgines culturals del diari El Mundo\nPublicat per Gustau Moreno Pérez el dia 22 de març de 2007 | 22.3.07\nAvui, fullejant el diari El Mundo, m'he trobat amb una sorpresa agradable, ja que he vist que li feien una entrevista a l'actriu tortosina Belén Fabra. Contràriament a aquesta costum tan tortosina de l'enveja, m'agrada quan veig que algú de la nostra ciutat té èxit lluny de casa. L'entrevista a Fabra s'explica perquè l'actriu és finalista al I Premio Valle-Inclán de Teatro, pel seu paper a l'obra de teatre Plataforma, de Calixto Bieito, que la tortosina protagonitza juntament amb un dels meus actors espanyols favorits, Juan Echanove. A l'entrevista, Fabra explica que va haver de compartir el càsting amb alguna gogó, i que fins i tot Echanove es pensava que ella era una gogó, als primers assajos... També és interessant quan explica que els seus estudis de dansa i expressió corporal van ajudar-la a l'hora de sortir despullada a l'escenari. Ja havia vist Fabra en algun paper menor, com en el famós anunci del iogur o en algun episodi de la sèrie Hospital central, però sembla que gràcies a Plataforma li han començata arribar ofertes importants. Ah, ara veig que Belén Fabra també ha escrit un petit article a El Cultural del diari El Mundo, que és un dels organitzadors d'aquests premis de teatre que es fallaran dilluns. Que què feia jo fullejant El Mundo? Em faig la col·lecció de pel·lícules en DVD dels germans Marx, i avui donaven Los Hermanos Marx en el Oeste.ReeditoSi voleu saber com ha quedat el veredicte dels premis de teatre, cliqueu aquí mateix.\n22.3.07 | 6\nFerran Bel revela que el número 2 de CiU a Tortosa serà Anna Algueró\nEl candidat de CiU a Tortosa, Ferran Bel, ha anunciat aquest matí que la número 2 de la seua llista electoral serà Anna Algueró, actual presidenta de l'Associació de Familiars de Malalts d'Alzheimer i Altres Demències de les Terres de l'Ebre. Amb 55 anys, Algueró ja va ser tinent d'alcalde de l'Ajuntament tortosí entre 1987 i 1995, durant els governs de Vicent Beguer. Tot seguit, teniu un vídeo amb el moment en què Bel anuncia la tornada d'Algueró a la política activa, 12 anys després. 22.3.07 | 39\nEstudiants de periodisme visiten Amposta i Tortosa coincidint amb el Dia Mundial de l'Aigua\nUn grup d'estudiants de periodisme de la Universitat Autònoma de Barcelona (UAB) tenen previst visitar avui, 22 de març, diferents poblacions de les Terres de l'Ebre. En primer lloc, els estudiants visitaran l'Ajuntament d'Amposta per assistir a la conferència Amposta, ciutat digital, a càrrec de Francesc Josep Fosch. Després dinaran en un restaurant del Delta de l'Ebre, i participaran en el col·loqui La gent de les Terres de l'Ebre i la cultura catalana, a càrrec de l'escriptor Xavier Garcia. A primera hora de la tarda, visitaran la seu del Col·legi de Periodistes a Tortosa, i assistiran a una conferència sobre la feina del periodista al món local, amb la presència de periodistes i corresponsals de la zona. Tot seguit, també hi ha programada una visita a la redacció de La Veu de l'Ebre, així com a la Casa de l'Aigua, on s'ha previst una xerrada del portaveu de la Plataforma en Defensa de l'Ebre, Manolo Tomàs, sobre el transvasament de l'Ebre i els mitjans de comunicació. Aquesta activitat també forma part del programa pel Dia Mundial de l'Aigua, en què també hi col·labora el Col·legi de Periodistes a les Terres de l'Ebre. Podeu llegir l'article complet al bloc Ebreperiodistes.\n22.3.07 | 0\nLa crisi d'ERC a Tortosa culminarà avui amb la dimissió de l'executiva local\nEl partit dóna suport a Forés i estudia nomenar una gestoraEl president d'ERC a Tortosa, Pantxo Martorell, i cinc membres més de l'executiva local presentaran avui la seua dimissió, per les greus discrepàncies que mantenen amb el cap de llista, Ricard Forés. De fet, l'alcaldable té el suport de la cúpula del partit, que podria nomenar una junta gestora i que ja ha previst fer una assemblea de militants el pròxim 31 de març.A més de Martorell, avui també dimitiran la secretària d'organització, Caritat Garcia-Celma; el secretari de finances, Jordi Moreso; la secretària d'imatge i comunicació, Pepi Sanz; la secretària d'acció social, Pili Panisello, i el regidor Salvador Peiró. En canvi, per no vulnerar els estatuts del partit, el portaveu del grup municipal d'ERC, Lluís Martín, no deixarà l'executiva local, tot i que també dóna suport a la decisió de Martorell. «No és convenient ni necessari que ho faci», hi va afegir Martorell abans de precisar que no havia obligat ningú a presentar la dimissió en bloc. Per la seua banda, Garcia-Celma va explicar que ja han rebut la carta de la convocatòria per a l'assemblea de militants, que l'alcaldable Ricard Forés ha forçat per destituir-los. Forés, amb qui El Punt no va poder contactar ahir, té el suport del 25% dels militants.El Punt (22-Març-2007)Per saber més:-El president d'ERC a Tortosa dimiteix per les discrepàncies amb Forés per la candidatura-El cap de llista d'ERC a Tortosa i un 25% de la militància demanen la destitució de l'executiva local (El Punt)-Els dos sectors d'ERC de Tortosa s'enfronten pels quatre primers llocs-El desacord per la llista d'ERC a Tortosa força una assemblea de militants-«Tortosa necessita un canvi, però tinc moltes reserves de governar amb CiU»\n22.3.07 | 13\nNadal prioritza el desdoblament de l'eix de l'Ebre entre Tortosa i Amposta\nEl conseller també anuncia la millora de la carretera d'Ulldecona i una variant a Santa BàrbaraEl conseller de Política Territorial i Obres Públiques, Joaquim Nadal, va anunciar ahir que la Generalitat ha decidit prioritzar el desdoblament de l'eix de l'Ebre (C-12) entre Amposta i Tortosa, amb la millora de la carretera de la Carrova en els propers dos anys, així com l'inici de la construcció de la variant de Roquetes i Tortosa. De fet, Nadal va manifestar la voluntat del govern de consensuar amb els ajuntaments un traçat que afecti el mínim possible la zona de xalets del Canalet. A més, el conseller va anunciar la construcció de la variant de Santa Bàrbara, dintre de la millora de la carretera d'Ulldecona, que costarà 18 milions.Segons el conseller Nadal, dintre de l'últim trimestre d'enguany la Generalitat traurà a concurs públic les obres de millora de la carretera entre Vinallop i Ulldecona, amb un pressupost de 18 milions d'euros. En aquest sentit, Nadal va destacar que el projecte inclourà la construcció d'una variant a Santa Bàrbara, i va afegir-hi que el govern també té previst traure a concurs les obres del pont entre Sant Jaume d'Enveja i Deltebre, que costarà uns 13 milions d'euros. Però, a més a més, el conseller va confirmar la voluntat de l'executiu de prioritzar el desdoblament «per etapes» de l'eix de l'Ebre, i especialment del tram entre Tortosa i Amposta i el tram Vinallop-Aldover, equivalent a la variant de Roquetes i Tortosa. Segons Nadal, el govern prioritzarà les actuacions en aquests trams perquè concentren les densitats més altes de trànsit de vehicles. «Un cop enfocat l'anàlisi, l'estudi informatiu, la redacció dels projectes i la preparació del calendari de les obres, es resoldran els problemes de trànsit en allò que és competència de la Generalitat», va afirmar Nadal. Així, el conseller va remarcar que el desdoblament de l'eix de l'Ebre es farà en coordinació amb les millores que el Ministeri de Foment planifiqui per a la carretera N-420. > Una solució per al CanaletEl conseller Joaquim Nadal va precisar que les obres del desdoblament de l'eix de l'Ebre podrien començar d'aquí a dos anys si es compleix el calendari fixat per la Generalitat. A més, Nadal va afirmar que coneixia la polèmica per l'impacte del traçat de la variant de Tortosa sobre la zona de xalets del Canalet, però pràcticament va descartar l'opció d'allunyar la nova carretera fins a la falda del Caro, paral·lela al canal Xerta-Sénia. Amb tot, Nadal va precisar que «hi ha la voluntat d'estudiar totes les alternatives i de veure quina és la millor solució sense afectar l'efectivitat viària». Per la seua banda, l'alcalde de Tortosa, Joan Sabaté, va valorar molt positivament el compromís de Nadal per negociar amb Madrid el tercer pont, agilitar el desdoblament de l'eix de l'Ebre i minimitzar l'impacte de la variant sobre la zona de xalets del Canalet.> Acabament de la plaça dels DolorsEl conseller Joaquim Nadal va certificar ahir l'acabament de les obres de la nova plaça dels Dolors i de l'entorn del Palau Abària, que han costat gairebé 2,7 milions d'euros. Tant Nadal com l'alcalde tortosí, Joan Sabaté, van destacar que les obres representen una millora urbanística i social d'aquesta zona del nucli antic, i van mostrar-se clarament partidaris dels esponjaments. El delegat del govern, Lluís Salvadó, també va emmarcar les obres de la plaça en el procés d'implantació de la Generalitat al nucli històric de Tortosa.El Punt (22-Març-2007)\n22.3.07 | 3\nPropostes de les associacions de veïns de Tortosa als partits polítics\nLa Federació d'Associacions de Veïns de Tortosa ha emès un comunicat amb una sèrie de propostes per millorar la ciutat, perquè els diferents partits les incorporin als seus programes electorals. Les associacions veïnals reclamen un carril bici per a tota la ciutat, i també que els partits es defineixin sobre l'ús del pont del ferrocarril. D'altra banda, demanen un lloc «més adient i digne» per a la mesquita, l'execució «immediata de les obres del pla integral del nucli antic, un pla de via pública, més contenidors de brossa, i la posada en funcionament de la patrulla verda. D'altra banda, la federació proposa l'execució de la pista d'atletisme de Jesús, a més de l'aprovació d'una ordenança de civisme i la millora integral del barri de la Casota, a Ferreries. Altres propostes realitzades per la federació són el cobriment del barranc de Remolins, la revisió de l'enllumenat públic, un major control de les cases desocupades i la creació d'un centre cívic a l'antic mercat de Ferreries.El Punt (22-Març-2007) 22.3.07 | 1\nL'Ajuntament de Tortosa ordena el desallotjament preventiu d'una desena de veïns del carrer Montcada\nL'Ajuntament de Tortosa va ordenar ahir el desallotjament cautelar d'una desena de veïns del carrer Montcada, previ a la conclusió de l'informe dels tècnics municipals que avui haurà de determinar l'estat d'una paret mitgera. La decisió es va prendre després que el propietari dels baixos del número 35 del carrer Montcada advertís l'Ajuntament d'una escletxa a la paret mitgera, descoberta quan va repicar un fals mur a punt de cedir. El veí va advertir l'Ajuntament, que va enviar-hi els tècnics municipals perquè analitzessin i informessin sobre la gravetat de la patologia. Segons fonts municipals, els veïns desallotjats del número 35 són cinc immigrats africans, un ancià i dues dones, mentre que al número 33 la mesura va afectar tres persones més. Amb tot, l'Ajuntament va intentar contactar amb els propietaris dels habitatges, per esbrinar si hi havia més veïns a l'edifici. En un primer moment, alguns veïns desallotjats van informar l'Ajuntament que intentarien passar la nit a casa d'alguns familiars, però a mitja tarda tots havien decidit instal·lar-se a la casa d'acollida de Càritas.El Punt (22-Març-2007)\n22.3.07 | 1\nTrobareu totes les llistes electorals al bloc Les Municipals 2007 a l'Ebre\nPublicat per Gustau Moreno Pérez el dia 21 de març de 2007 | 21.3.07\nDes de fa un parell de dies, al bloc Les Municipals 2007 a l'Ebre, en què tinc l'honor i el plaer de participar, Manel Zaera ha publicat la informació sobre com fer arribar les llistes electorals de cada partit en cada municipi, perquè els visitants del bloc tinguin tots els detalls de les candidatures. A la banda dreta del bloc, trobareu els enllaços cap a les llistes de les diferents comarques. A mesura que els partits facin públiques les llistes, s'hi aniran publicant, però també demanem la col·laboració de les formacions polítiques. D'altra banda, cal destacar que el bloc Les Municipals 2007 a l'Ebre està avui, en el moment d’escriure aquesta entrada, en el primer lloc de blocs del dia a Wordpress.com. Una de les nostres entrades també està al primer lloc de la classificació d’entrades, concretament la que fa referència a la decisió de Jordi Casanova de presentar una llista independent a Deltebre. A més, des de fa dies es troba en el primer lloc en la classificació de blocs amb major creixement. Com diu Manel, una mica d’autobombo ens anirà bé per mantenir el nivell del bloc i millorar-lo, fins les eleccions municipals del 27 de maig.\n21.3.07 | 0\nEl president d'ERC a Tortosa dimiteix per les discrepàncies amb Forés per la candidatura\nL'executiva local estudia prendre la mateixa decisióEl president local d'ERC, Pantxo Martorell, ha decidit presentar la seua dimissió, després que l'alcaldable Ricard Forés i un sector de la militància li hagin demanat la celebració d'una assemblea per destituir l'executiva local i crear una junta gestora. Martorell es reunia ahir a la nit amb altres membres de l'executiva, i avui podrien anunciar la seua dimissió en bloc.«No veig una sortida raonable, perquè les posicions s'han radicalitzat i no hi ha res a fer, per desbloquejar aquesta situació antinatural», va afirmar ahir Pantxo Martorell. Així, el president d'ERC a Tortosa va confirmar que pensa abandonar el càrrec, però que no deixarà el partit, ja que es considera un «militant de base» d'Esquerra. «Només el temps em donarà o em traurà la raó», va sentenciar Martorell, poc abans de precisar que no pertany a cap sector, però que se sent «molt dolgut i decebut» per la manera d'actuar d'ERC. Així, el que ha motivat la dimissió de Martorell és la impossibilitat de consensuar amb el candidat d'ERC a Tortosa, Ricard Forés, els quatre primers noms de la candidatura. Forés voldria que els números dos, tres i quatre de la llista siguin el sindicalista Valentí Marín, la històrica Cinta Porres i l'exdirector territorial de Governació Josep Anglès. Uns noms que no satisfan Martorell i la majoria de membres de l'executiva local. De fet, el desacord va portar Martorell a enviar una carta als militants, per explicar-los que l'alcaldable no tenia «cap voluntat de consens» i per suggerir que calia aprovar la candidatura en una assemblea general de militants. Però Forés ha mogut fitxa, i amb el 25% del suport dels militants ja hauria aconseguit el suport de l'executiva comarcal i de la cúpula regional d'ERC. Abans de ser destituïts, altres membres de l'executiva afins a Martorell també es plantejaven la dimissió.> Indicis d'un possible acord preelectoral amb el PSCEn el moment de tancar aquesta edició, Pantxo Martorell i els membres de l'executiva local d'ERC crítics amb el candidat Ricard Forés estaven reunits per decidir si presentaven la seua dimissió en bloc. A la reunió estava prevista l'assistència de la secretària d'organització, Caritat Garcia-Celma; el secretari de Finances, Jordi Moreso; la secretària d'Imatge i Comunicació, Pepi Sanz, i la secretària d'Acció Social, Pili Panisello, així com dels regidors Salvador Peiró i Lluís Martín. «Tots els partits tenen discrepàncies internes a l'hora de confeccionar les candidatures, però no vull jugar amb posicions tan radicals i manipulades», va lamentar Martorell. D'altra banda, el president local va recordar que ERC no havia de parlar de possibles pactes ni de repartiments de càrrecs fins a conèixer el resultat de les eleccions municipals. Amb tot, els crítics amb Forés tenen indicis que el candidat ja hauria tancat un acord amb el PSC.El Punt (21-Març-2007)Per saber més:-El cap de llista d'ERC a Tortosa i un 25% de la militància demanen la destitució de l'executiva local (El Punt)-Els dos sectors d'ERC de Tortosa s'enfronten pels quatre primers llocs-El desacord per la llista d'ERC a Tortosa força una assemblea de militants-«Tortosa necessita un canvi, però tinc moltes reserves de governar amb CiU»\n21.3.07 | 22\nAnys setanta. Estudio BUP. Faig classes de francès (quina poca visió pràctica de futur tenim els contistes!). La mestra ens fa practicar amb una cançó de M...


Tornar a Màster en disseny gràfic\nProjectes de Màster en disseny gràfic\nper Jon Arias, Beatriz Asenjo, Carolina Carvajal y Ferran Cortés\nNova Orleans és un projecte que neix com la forma d'organitzar i unificar les comunicacions i expressions de la ciutat creant una marca pròpia on cadascun dels seus habitants se senti representat. El disseny neix del que colorit de la ciutat, de la calidesa de la seva gent, de la unió de diferents cultures, del flow i la festa que es viu cada dia.\nper Juan Miguel Clavero, Mercè Iserte, Ibon Odriozola y David Sánchez\nWellington redissenya la identitat corporativa de la ciutat amb la creació d'una campanya publicitària, així com la realització de la seva pàgina web. La campanya s'adreça a un públic jove perquè considerin a la capital de Nova Zelanda, una de les deu ciutats amb la millor qualitat de vida del món, una bona opció per residir-hi.\nper Alexandra Beltrán, Àgatha Gonzàlez, Francisco Martins y Marta Pérez\nTromso redescobreix la capital de l'àrtic com un lloc en el qual trobar-te a tu mateix i fugir de la monotonia: un lloc en constant contacte amb la natura, amb un ritme de vida allunyat de les grans metròpolis. Amb la finalitat d'atreure un públic més jove, el projecte transmet la possibilitat d'endinsar-nos en un ambient de desconnexió, de ruptura amb la rutina i l'estrès.\nper Yulia Danilina, Tirsa Fàbregas, Isabel Lacambra, María Trabuchi\nBranding per una marca de roba interior que trenca amb l'estereotip del 90-60-90 i busca empoderar a homes i dones.\nper Antonio Jesús Alcaide, Nadia Ochoa de Eguileor, Elena Sánchez Miñano\nBranding per una marca de caramels.\nper Guillermo Bascaran, Júlia Lidoy, Valerie Michelle Servais\nBranding per a una empresa de menjar per emportar


La veu que ha parlat al país (Antoni Bassas)\nLa veu que ha parlat al país\nANTONI BASSAS 28/04/2012 00:00\nAhir, quan encara ens sentíem contrariats per la marxa de Josep Guardiola, quan ja se'ns emportava la nostàlgia anticipada per aquest temps excepcional que ja no tornarà, vam assistir, de nou, al prodigi: la roda de premsa de l'adéu-siau va constituir la més gran lliçó de comunicació institucional que li recordo al FC Barcelona. Un acte que s'havia convocat per transmetre una mala notícia va acabar transformant-se en un missatge d'il·lusió pel futur, perquè la notícia inesperada resultant, el nomenament de Tito Vilanova, va enviar al món un monumental senyal de coherència i valentia. Ahir, en un dia en què els adversaris el miraven de reüll per endevinar-li l'esquerda de la debilitat, el Barça és va fer encara més fort.\nIgual com va passar amb l'afició entregada als jugadors acabats d'eliminar pel Chelsea, l'elegància i l'orgull de club amb què l'entrenador i el Barça es van dir adéu han estat un moment alt de la vida blaugrana. No era gens fàcil, i és un una mena d'èxit pòstum, perquè tot l'acte va estar impregnat de la mateixa dignitat amb què, durant quatre anys, el senyor Josep Guardiola i Sala ha parlat a la societat.\nAmb Guardiola ens passa com amb els prínceps de les famílies reials, que els coneixem des de petits. Mireu-ne l'àlbum: hi surt des que era un nen aplegapilotes que saltava al camp a abraçar-se als jugadors. I si ens preguntem com és que aquell nen escanyolit de Santpedor ha influït el Barça fins a transformar-lo, la primera resposta és el Barça mateix. És Núñez construint La Masia on Guardiola es va fer gran, és Cruyff fent-lo pujar al primer equip abans d'hora, és Laporta convertint-lo en entrenador contra pronòstic, és Sandro Rosell escollint Tito Vilanova. Guardiola és el fil roig que relliga la història contemporània del club i agermana tots aquests personatges massa sovint irreconciliables. És la viva demostració que la institució ha triomfat quan ha estat audaç i és una pista de fins on hauria pogut arribar el Barça si sempre hagués comptat amb persones del seu talent i esperit de club.\nGuardiola ha tingut discurs dins i fora del camp. Ens han interessat tant els seus partits com les seves rodes de premsa. El seu ha estat un discurs pensat però sentit, de qui estima la feina i treballa amb el cap i amb el cor: per això ens ha arribat tan endins, per això ha tingut tanta credibilitat. Se l'han cregut els jugadors, i a través del seu joc inoblidable, se l'han cregut milions de seguidors de tot el món, de totes les edats, que cada setmana s'han preguntat: "A quina hora juga el Barça?" Com va dir ahir Zubizarreta, en la millor roda de premsa de la seva vida: "Guardiola ha transformat els valors en accions".\nEn un moment en què els actors de la política i dels mitjans utilitzen la quota de micròfon per embrutar la pantalla, sabíem que Guardiola seria sempre una reserva de joc net. Una roda de premsa de Guardiola era justament allò que volíem que escoltessin els nostres fills. En un moment econòmic i social tan baix, en què la notícia de l'adéu de l'entrenador del Barça comparteix portada amb unes xifres d'atur esgarrifoses, l'actitud responsable de qui honora la seva feina ens feia sentir millor. En un moment en què l'autoestima de Catalunya ha rebut tots els cops imaginables, Guardiola ha parlat en català a tot arreu, amb una naturalitat que ens ha reconciliat amb el ciutadà normal del món que volem ser i serem. La seva actitud ens ha honorat. La seva força moral ha sostingut el discurs del club, i algunes vegades, fins i tot ha semblat que ell era l'única veu que parlava al país. Com va dir Mònica Terribas en la glossa de la Medalla d'Or del Parlament: "Escoltar Guardiola dia rere dia amb aquesta motivació i abnegació té un efecte contagi, i és important en aquest moments que vivim".\nGuardiola se'n va deixant-nos un estil, un palmarès i una ànima del club transformada, però sobretot, se'n va deixant-nos amb ganes de més. Amb ganes de més Guardiola al Barça o on sigui, i amb ganes de més persones com ell als llocs de responsabilitat pública. "La vida ens dóna i pren papers". Moltes gràcies, senyor Guardiola.


Els Castellers de Santpedor descarreguen el primer quatre de set de la seva història - Regió7 :: El Diari de la Catalunya Central\nEls Castellers de Santpedor descarreguen el primer quatre de set de la seva història\nEn l'última actuació de la temporada, els de la camisa daurada s'han convertit en colla de set\nredacció manresa 10.11.2015 | 00:00\nEl 5 de 7 amb agulla dels manresans arxiu particular\nEl 4 de 7 dels santpedorencs\nLa temporada no podia haver acabat millor per als Castellers de Santpedor, que continuant amb la seva progressió aquest diumenge van descarregar el primer castell de set de la seva història, que va començar l'any 2013. La fita va arribar a la diada dels Sagals d'Osona que va tenir la presència de la colla local, dels Minyons de Santa Cristina d'Aro i dels Xerrics d'Olot.\nLa colla santpedorenca va arrencar amb una torre de sis, una construcció que tenen ben apamada. La prova de foc va arribar a la segona ronda, quan els Castellers de Santpedor van intentar, per primer cop, un castell de set pisos. Malgrat ser una construcció sòlida i assajada, la canalla es va fer enrere un cop els dosos estaven col·locats. Els Castellers de Santpedor no van caure en el desànim i després de fer un tres de sis van intentar fer un pis més. I ho van a aconseguir. El canvi d'enxaneta va funcionar i, per primer cop, els santpedorencs van descarregar el quatre de set. L'alegria que es va viure a la plaça de la catedral de Vic va ser indescriptible. Un pilar de quatre d'inici i dos més de comiat van completar l'actuació dels bagencs, amb la qual els Castellers de Santpedor clouen una temporada apassionant que ha anat de menys a més.\nEl millor any dels Tirallongues\nPer la seva banda la colla castellera Tirallongues de Manresa també ha tancat la seva temporada de la millor manera i l'ha convertit en la més bona de la història, igualada a punts amb la temporada 1997, segons la puntuació del XXVI Concurs de Castells.\nAquest cap de setmana, els manresans han estat a l'actuació de Vigílies que es va fer dissabte a la plaça Sant Domènec, juntament amb els Castellers de l'Alt Maresme (els Maduixots) i els Castellers de Caldes de Montbui; i diumenge a les 12 del migdia, a Crist Rei, va tenir lloc la Diada de Sant Martí, diada de la colla manresana, juntament amb la colla Jove de Vilafranca i els Nyerros de la Plana.\nDissabte, els Tirallongues van oferir uns pilars de 4 d'entrada, i, tot reservant els bons castells per a l'endemà, van oferir un 4 de 7, un 3 de 7 i un 5 de 6, i van acabar l'actuació amb l'habitual pilar de 5. Tots els castells es van descarregar sense complicacions.\nDiumenge, la diada va començar amb els pilars de 4 d'entrada, 2 de simultanis dels Tirallongues i dels Nyerros i un de la Jove. Els Tirallongues van provar els castells màxims que tenien disponibles i van començar amb un 5 de 7, descarregat amb solvència. En segona ronda van tirar el 5 de 7 amb agulla, un castell molt complicat, que un cop estava gairebé carregat el van desmuntar. En la repetició el van tornar a provar i aquesta vegada va sortir millor i es va descarregar sense gaires complicacions. En tercera ronda van provar el 4 de 7 amb agulla, un castell que ja l'han aconseguit altres vegades aquesta temporada, i que es va descarregar bé. Per acabar l'actuació els manresans van fer un vano de 5, un pilar de 5 flanquejat de dos pilars de 4.\nEls Tirallongues acaben la temporada amb bones sensacions: han recuperat la desitjada torre de 7, que feia 14 anys que no descarregaven, amb altres castells de la gamma alta de 7.\nEls Penjats actuen a la UAB\nPel que fa als Penjats del Campus de Manresa, dijous passat van assistir a la diada castellera de la festa major de la UAB, on també participaven els Ganàpies de la UAB i els Trempats de la Pompeu Fabra. Les colles estaven convocades a la plaça cívica de la UAB, on es van alçar els tres pilars de quatre d'entrada. Els Penjats van començar amb un tres de cinc net molt tranquil, esperant pujar-lo sobre pinya en properes diades; per oferir en segona ronda un quatre de cinc net en què des de dosos es va patir una mica per la sortida de canalla, però que va baixar ràpid. En última ronda els manresans van fer un dos de cinc que va perdre les mides però que es va descarregar molt serè.


El sobiranisme no explica com va obtenir les dades personals per al referèndum - Notícies Política - Notícies Política - e-notícies\nPolítica · 4 de Desembre de 2017. 09:04h.\nMarta Rovira evita respondre a la pregunta d'Arrimadas en La Sexta\nLa secretària general d'ERC, Marta Rovira, durant el cara a cara que va mantenir amb Inés Arrimadas a Salvados de La Sexta, va evitar respondre a la candidata de Ciutadans quan aquesta li va preguntar "d'on vau treure les nostres dades personals per fer l'1 d'octubre?". "Les nostres adreces i els nostres DNI d'on els vau treure? Perquè els heu utilitzat il·legalment. Qui els ha tingut? Qui els ha custodiat", va insistir Arrimadas.\nMalgrat dir inicialment que anava a respondre a la preguntar, Rovira va preferir canviar de tema i va retreure a la dirigent de Ciutadans que "heu condecorat a uns policies que van actuar amb molta violència sobre ciutadans que només volien votar. Van utilitzar fins i tot pilotes de goma, que nosaltres prohibim al Parlament de Catalunya ". "Per què no accepteu un referèndum?", va preguntar.\n"D'on heu tret les nostres dades personals"


Blogs | Enfocant\nInici / Blogs\tBlogs\tBlogs de col·laboradors del projecte. 24.05.2011 Carta oberta a la Caixa sobre etnocidi de Repsol a pobles aïllats\nBlog de Marc Gavaldà\nBarcelona , 23 de maig de 2011Sr. Jaume GiróDirector ExecutiuCaixa d'estalvis i pensions de Barcelona- BancaixaDistingit Sr. Giró,Agraeixo cordialment la puntual resposta, amb data de 16 de maig, que he rebut de la Direcció Executiva de La Caixa a la meva carta on qüestionava la participació de Repsol-YPF - on La Caixa és de les principals accionistes- al controvertit Bloc 39 de l'Amazonia peruana, on viuen pobles indígenes en aïllament voluntari. Llegir més\n22.05.2011 Per una democràcia real: desobediència\nA l’Estat espanyol el poder sempre ha estat en mans d’incapaços. No vull dir que els capaços siguin millors –de fet, són molt pitjors perquè són més difícils de combatre- però en aquests andurrials ha estat la incapacitat personal, organitzativa i humana s’ha traduït, massa sovint, en més i més poder. I aquest poder, és clar, s’ha exercit despòticament, per i amb incapacitat manifesta. Alguns s’han posat un vernís democràtic, altres de color de rosa però en tocar poder els qui el tocaven estaven ja predisposats a manar “por pelotas”, i amb pilotes... de goma, des del PP fins a ICV. Llegir més\n19.05.2011 La concentració també continua a Barcelona\nMilers de persones es concentren anit a la Plaça Catalunya de Barcelona\nCrònica publicada a Diagonal Periodico sobre la cassolada del 18-M a Plaça Catalunya Barcelona. En aquesta es destaca que "Milers de persones es concentren anit a Barcelona a Plaça Catalunya seguint les protestes que es va repetir a tot l'Estat espanyol reclamant “més democràcia”. Uns cent joves han acampat en aquesta plaça i aquesta nit es repeteix la cita".\n19.05.2011 Puix han sortit al carrer, vejam que diuen\nBlog de Jordi Bonet i Martí\nNingú no ho havia previst; els mitjans de comunicació ho havien ignorat i molts sectors movimentistes miraven amb recança una manifestació convocada a través de les xarxes socials amb un manifest que tothom criticava per massa naif i una manifestació que avançava a ritme de batucada. El dia en què es va fer la roda de premsa convocant la manifestació a la seu de la FAVB només va venir BTV; qualsevol petit incident a la ciutat hauria atret més periodistes que un grup de gent jove parlant de la necessitat de regenerar la democràcia, de la importància de les xarxes socials, de la lluita contra la corrupció, de la dació en pagament o de la neutralitat tecnològica. Només en tres dies les tornes han canviat completament. Avui no hi ha cap mitjà de comunicació, cap partit polític ni cap líder d'opinió que no hagi pontificat sobre les mobilitzacions que estan tenint lloc. Llegir més\n11.05.2011 Repsol ignora l´etnocidi a pobles aïllats i es disposa a perforar pous al bloc 39 de Perú\nGuanyar 21 milions d´euros net cada dia, no és prou perquè els directius de Repsol-YPF dormin tranquils. En volen més i a tota costa. Sense aquests mots, però amb aquest contingut es va expressar el passat 15 d'abril, Antoni Brufau durant la Junta General d'Accionistes de la companyia petroliera. El triplicament de beneficis de 2010, 4.693 milions d'euros enfront dels 1.559 milions de l'exercici anterior esperonen a la companyia a repartir sucosos dividends als accionistes i a aprofundir l´activitat exploratòria a noves fronteres del petroli. Els racons més aïllats i, per tant, més conservats del planeta, deixaràn de ser-ho en benefici de la insaciable voracitat coprprativa, entre ells el cercle polar àrtic o les més inaccessibles regions de l´Amazonia peruana. Llegir més\n07.05.2011 Lampedusa com a metàfora\nBlog d'Hibai Arbide Aza\nSom al nadal de 1996 a Lampedusa, la més gran de les illes de l'arxipèlag de les Pelagias, a la mar Mediterrània. Es troba a 205 km de Sicília i a 113 km de Tunis, sent el territori italià situat més al sud. Segons relata Melting Pot Europe, fa fred, plou, hi ha molt vent. Els habitants de l'illa preparen el sopar de nadal. Fa cinc dies que cap pescador surt a la mar. Mentrestant, en aigües internacionals, a 19 milles de Portopalo di Capopassero, Sicília, està succeint el que ha estat el naufragi més gran de la història europea: una embarcació sota bandera libanesa tracta de superar la difícil situació amb una maniobra complicada i es produeix la tragèdia. Llegir més\n03.05.2011 EUA elimina l'exagent de la CIA Bin Laden... o no\nM'aixeco molt aviat perquè les pastilles que prenc per la lumbàlgia no em deixen dormir i baixo al carrer una mica més tard que quan hi surto per agafar el cotxe i anar a treballar al Vendrell. Avui estic de baixa. Compro el "Público" i "La Vanguardia" (per primer cop en català, ja era hora, o millor dir, felicitats!) i me'ls llegeixo en un bar mentre endrapo un entrepà de tonyina i una aigua mineral. Ahir, els Estats Units d'Amèrica van eliminar un ex dels seus, l'exagent de la CIA Ossama Bin Laden. I alguns ciutadans mediatitzats ho celebraven pel carrer mentre el seu cap polític els deia que a partir d'ara tot serà més segur. Curiosa seguretat que es basa en eliminar un ex dels teus que s'allotja a tocar d'un complex militar d'un país que si és com és és perquè tu ho has decidit. Del Paquistan parlo. En què consisteix aquesta "seguretat"? Llegir més\n19.04.2011 Resistències a un model energètic que devora el territori\nL´encreuament de l´accident nuclear a Fukushima amb la volatilitat del preu del petroli i posterior bombardejament de Líbia engalanaren d´un sinistre realisme les conclusions de les Jornades Energia i Territori. Des d´arreu de Catalunya confluiren organitzacions locals que lluiten contra el colonialisme territorial d´aquest model energètic corporatiu i contaminant. Resistint i proposant. Llegir més\n14.04.2011 Per què els federalistes (autònoms) hauríem de votar (i votar si) en les consultes sobiranistes?\nBlog de Raimundo Viejo Viñas. (Work in progress, us reproduïm, un pel corregida, la versió 0.1 traduïda per Ibai. Recomanem consultar l'original per tal de trobar noves versions).\nHo confesso: sóc federalista (no estatista, sinó "autònom" o "llibertari" per més precisió) i he votat que SÍ a la consulta del 10A. Més encara, no crec que qui hagi incorregut en cap contradicció sigui jo ("un secessionista no independentista"), sinó, contràriament, aquells, que per una banda, neguen al projecte federal l'exigència de la ruptura constituent, i , per l'altra, els qui s'aferren a una "independència" que no és més que un ideologema, un vestigi de l'obsoleta sobirania moderna. Llegir més\n09.04.2011 Del carburador als pulmons\nL´anticicló com a detonant de la insalubre contaminació atmosfèrica\nUn tupit vel gris cobria el cel de Barcelona i altres ciutats aquest febrer, durant dues setmanes d´anticicló. La “calma xixa” provocà una acumulació alarmant d´òxids de nitrògen i partícules contaminants. Aquesta estampa, que no és excepcional perque es repeteix cada hivern, reflexa un problema de fons: pels carrers de Barcelona circulen 6.000 cotxes per kilòmetre quadrat – tres vegades més que Madrid i sis vegades més que Amsterdam - escupint un còctel de fums letals per a la salut. Potser perquè encara els tractaments de les afeccions cardio-vasculars no són contemplades al preu dels automòbils i les administracions presumeixen la seva incapacitat de posar fre a la contaminació. El Ministeri de Medi Ambient i Medi Rural i Marí xifra en 16.000 les morts anuals prematures a causa de malalties respiratòries accentuades per la contaminació atmosfèrica.


Carta oberta als germans Roca a raó de Felipe VI\n«Quan he sabut que havíeu decidit d'acollir la visita del rei espanyol, Felipe de Borbó, i les activitats de la Fundació Princesa de Girona, m'he vist immediatament amb la necessitat de demanar-vos que us ho repenseu»\nBenvolguts germans Roca:\nUs escric des del respecte i l’admiració cap al projecte gastronòmic que heu desenvolupat a Girona. El Celler de can Roca, que fa poc més de dos anys ens vau ensenyar amb tota la voluntat de compartir la vostra passió pels aliments i la cuina, és el vostre projecte insígnia, una proposta que heu fet a foc lent, amb excel·lència i amb una clara vocació d’arrelament a la terra on heu nascut i crescut. La vostra dedicació i qualitat a la cuina és fora de tota discussió. La ciutat us ha agraït no només que ens hàgiu situat en el mapa gastronòmic mundial sinó també la vostra col·laboració amb els barris d’origen treballador de Taialà, Domeny i Germans Sàbat que mai no heu volgut abandonar. I això que de propostes i d’oportunitats no us n’han faltat. Gràcies, doncs, una vegada més. I tot, sense oblidar que hi ha alguns aspectes amb què no hem coincidit ni coincidim, i així us ho hem traslladat, però això no em priva de reconèixer els encerts i el mèrit del projecte del Celler de can Roca.\nRecordo molt bé aquell matí al Celler, quan els clients no havien arribat, i com vam parlar de drets socials, de desigualtats i de sobirania alimentària, entre molts altres temes. Vam compartir preocupacions i ens vam endur una sensació positiva de la perspectiva humanista que movia i mou el vostre projecte. És per això que avui, quan he sabut que havíeu decidit d’acollir la visita del rei espanyol, Felipe de Borbó, i les activitats de la Fundació Princesa de Girona, m’he vist immediatament amb la necessitat de demanar-vos que us ho repenseu. Que us repenseu de cedir casa vostra, el Mas Marroch, perquè Felipe de Borbó, que va justificar la violència contra milers de catalans i catalanes, inclosos centenars de gironines i gironins, pugui predicar el seu discurs a les nostres comarques. La monarquia espanyola ha tingut un paper històric d’autoritarisme vers el poble català, un fet que està també fora de tota discussió. Això ja és un motiu que ens porta als republicans a rebutjar la seva presència a Girona, però després del que va passar la tardor passada, penso que més que mai ens sobren els motius, a tots plegats, per a demostrar-los que no són benvinguts. Ell, que va decidir prendre partit contra aquells que reclamàvem un referèndum que vam haver de defensar amb els nostres cossos en una jornada amb què vosaltres, per cert, vau col·laborar a l’escola del barri. Ell, que mai no ha demanat perdó i que va justificar la brutal agressió de policies armats en vuit escoles de la ciutat. Ell, que negocia amb l’Aràbia Saudita el comerç d’armes i, com el seu pare, s’enriqueix a partir dels impostos de totes i tots. Ell i els seus valors em semblen incompatibles amb moltes de les coses que vau explicar aquell matí i que sé que heu anat explicant arreu, també quan heu viatjat i col·laborat amb projectes de solidaritat.\nSi escric aquestes paraules, és perquè penso que des de la humilitat i la sinceritat és des d’on s’ha de construir tota relació i que expresso el sentiment de molta gent que valorarà el gest de no obrir la porta de casa vostra a Felipe de Borbó. M’agradaria pensar que hi ha possibilitat de tirar-ho enrere, de canviar d’opinió. Si no, com a mínim, aquells que no compartim la vostra decisió, legítima, evidentment, ens quedarà el dissens i la crítica. Perquè, de moment, Felipe de Borbó encara no ha aconseguit que deixem de pensar com pensem. Ni ho aconseguirà mai. D’això en podem estar ben segurs.\nEl batlle de Vilablareix refusa la visita de Felipe VI: ‘No oblidem!’\n[Article publicat al bloc ‘Escrits per Girona’, dels regidors de la CUP a Girona Laia Pèlach i Lluc Salellas]


L'essència del projecte — Ajuntament de Tarragona\nEsteu aquí: Inici › Banc de la Ciència i del Coneixement › Missió i visió\nEl projecte es nodreix de la generació de coneixement de la Universitat i dels instituts de recerca del territori, de reconegut prestigi internacional, i de la voluntat de posar a disposició de la ciutadania un espai on es pugui interactuar amb la ciència i el coneixement, per tal d’entendre no només la rellevància dels avenços que es fan en els diversos camps que aplega amb vista a nostre futur, sinó també perquè siguem conscients de la manera com ens afecta en la nostra quotidianitat.\nAixí, el projecte vol establir una relació de doble sentit amb la societat:\nD'una banda, a partir d’activitats de divulgació i educació científiques, es vol aportar una mirada científica de la ciutat i el seu entorn en un context d’avenç de la ciència mundial; retornar-ne a la ciutat un ús social en forma de continguts científics, culturals i educatius, i retenir i captar talent.\nD’una altra, es vol involucrar la ciutadania i fer que participi tant en projectes de recerca que puguin oferir les institucions, com en la identificació d’àmbits de recerca sobre temes en què la ciutadania creu que val la pena aportar solucions (ciència ciutadana).\nLes institucions de recerca no només hi donaran a conèixer la recerca investigació que hi desenvolupen, sinó que la ciutadania, i especialment la comunitat educativa, farà seu el coneixement i establirà una relació més propera amb l’espai que habita.\nL’objectiu, en aquest sentit, és desvetllar la mirada científica de la ciutadania envers la vida i l’entorn local i global.


Dijous, 17 Febrer 19:00\nLa Comissió de Música del Cercle del Liceu va oferir als socis la conferència prèvia a l'òpera Pelléas et Mélisande de Claude Debussy, que es representa al Gran Teatre del Liceu del 28 de febrer al 18 de març. La conferència va ser impartida per Carlos Calderón, Dr. en Humanitats, músic i historiador.\nMélisande, personatge enigmàtic d’estranya bellesa (que es troba al bosc amb el net del rei, Golaud, i amb qui es casa), té una apassionada història d’amor amb el jove germà de Golaud, Pelléas. Aquesta relació paral·lela portarà a la mort dels dos amants.\nÀlex Ollé explora aquesta partitura a través del llenguatge dels somnis, tenint en compte Freud i el surrealisme, i amb una estètica propera a creadors actuals com ara Lars von Trier o David Lynch.\n2ª Jornada de la Tòfona Negra\nPresentació del llibre de José María Fuster-Fabra


7 Costums locals estranyes per als turistes | actualitat Viatges\n7 Costums locals estranyes per als turistes\nMaria | | General, Viatges\nimatge | 20minutos\nViatjar és una experiència molt enriquidora. Obre la ment i permet conèixer altres formes de viure la vida. Cada nació té la seva pròpia cultura i els seus costums basades en ella, el que per a molts viatgers pot resultar sorprenent i fins i tot xocant a l'comparar-les amb la pròpia.\nA l'hora de recórrer món, mai està de més demanar àmplia informació sobre el país que visitarem. No només pel que fa a llocs d'interès o mitjans de transport sinó també pel que fa a les seves tradicions. Per això, en el següent post repassarem alguns costums locals que poden resultar rares a ulls dels turistes.\n1 El dia de la marmota a Pennsilvània\n2 Res de flors als amfitrions a la Xina\n3 Escopir, qüestió de bones maneres\n4 La processó fàl·lica del Japó\n5 Campionat d'estirar de el dit a Alemanya\n6 Festival de menjar de gos a la Xina\n7 El festival de formatge rodant de Regne Unit\nEl dia de la marmota a Pennsilvània\nCada 2 de febrer se celebra a Pennsilvània una curiosa predicció meteorològica a càrrec d'una marmota. Coneguda com 'el dia de la marmota', aquesta celebració es porta organitzant des de 1841 (any de la primera referència documentada) quan els organitzadors fan sortir del seu cau a Phil, la cèlebre marmota perquè predigui l'arribada de la primavera.\nEl costum diu que si la marmota no veu la seva ombra i deixa el cau, l'hivern acabarà aviat. Si per contra, per ser un dia assolellat, la marmota veu la seva ombra i es fica de nou al cau, vol dir que l'hivern durarà sis setmanes més.\nMalgrat que aquesta estranya costum té lloc en moltes poblacions d'Estats Units i el Canadà, la més popular de totes les marmotases la marmota Phil de Punxsutawney, a Pennsilvània.\nRes de flors als amfitrions a la Xina\nimatge | Rinfocus\nT'agrada regalar i que et regalin flors? Doncs si visites la Xina has de saber que es considera de mala educació regalar un ram de flors a la propietària de la casa que visitem. Es pensa que els convidats, d'aquesta manera, estan indicant que la casa no és bonica i per tant els amfitrions necessiten alguna cosa amb el que decorar-la.\nAixí mateix, si es presenta l'ocasió de regalar un ram de flors a una dona, el millor serà que siguin artificials perquè són eternes. En canvi les naturals es marceixen amb rapidesa.\nEscopir, qüestió de bones maneres\nEn la nostra cultura escopir en públic és considerat de mala educació. A ningú li agrada veure a un altre traient de la seva boca un gran gargall. No obstant això, en la tribu dels massai (Kenya i Tanzània) és tradicional saludar coneguts i amics llançant una escopinada afectuós. Fins i tot solen escopir sobre els nounats per protegir-los dels mals esperits.\nLa processó fàl·lica del Japó\nimatge | GQ Índia\nA quadres s'han de quedar molts turistes que contemplen la processó fàl·lica de Kawasaki. Es tracta d'un tradicional festival que els japonesos celebren per demanar fertilitat als déus, protecció davant les malalties de transmissió sexual o que neixi bé un fill que està en camí.\nL'eix central de la festa és una gran estàtua en forma de penis que treuen en processó envoltada d'altres grans i petites representacions fàl·liques. Per celebrar aquest dia, la gent menja als carrers dolços de tot tipus amb forma de penis, algunes japoneses es van fabricar barrets amb forma de espermatozoide i al temple es venen samarretes, així com veles i altres souvenirss amb formes fàl·liques. Tot el que pugui tenir aquesta connotació, hi tindràs.\nCampionat d'estirar de el dit a Alemanya\nimatge | Beaumont Enterprise\nTots els anys se celebren els Campionats Internacionals Alpins a Ohlstadt, a l'Alta Baviera, per triar el millor lluitador de dit de país. Pot semblar graciós però la veritat és que per a alguns austríacs i bavaresos és una qüestió de prestigi.\nEls que participen en aquests campionats es preparen condienzudamente per guanyar durant força temps. Alguns estrenyen pilotes de tennis amb les mans per guanyar força mentre que altres practiquen per aixecar diversos quilos de pes amb un sol dit.\nFestival de menjar de gos a la Xina\nimatge | gos Content\nTots els anys en Yulin, Xina, se celebra l'arribada de l'solstici d'estiu amb un festival de menjar de gos. Tot i que a moltes persones els horroritza la idea de menjar carn de gos, la veritat és que aquesta tradició té gran arrelament a la zona i porta realitzant-segles.\nA l'sembla, menjar carn de gos durant els mesos d'estiu porta bona salut, augmenta el rendiment sexual i protegeix de les malalties. I si s'acompanya de licor, molt millor.\nLa carn més apreciada és la de la cruïlla de Sant Bernat i races locals ja que produeixen una ventrada abundant i creixen molt ràpid. Els gossos sacrificats tenen entre 6 i 22 mesos quan la seva carn és més tendra per al consum.\nMalgrat que els ecologistes van aconseguir que les autoritats de Yulin prohibissin la venda de carn de gos a mercats i restaurants, a la pràctica se segueix consumint.\nEl festival de formatge rodant de Regne Unit\nimatge | Telemadrid\nAquest festival és tan popular que se celebra a diversos pobles del Regne Unit. No obstant això, el més famós de tots és el de l'comtat de Gloucestershire: Festival de l'Formatge Rodant del turó de Cooper.\nLes primeres referències escrites a aquest esdeveniment daten de mitjan el segle XIX encara que no existeix consens sobre l'origen de la mateixa. Es creu que la tradició de llançar un formatge turó avall i perseguir per atrapar formava part d'una sèrie d'actes festius que tenien lloc durant l'estiu per tal de celebrar l'arribada d'aquesta estació.\nCapturar el formatge en moviment és pràcticament impossible doncs arriba a velocitats de 100 km / h. L'únic que poden fer els participants és llançar-turó avall i tractar d'arribar a la meta en les millors condicions per agafar a la primera oportunitat.\nRuta completa cap a l'article: actualitat Viatges » General » 7 Costums locals estranyes per als turistes\nOn prendre el vermut a Madrid com un autèntic gat?\n20 pobles amb encant de Galícia I